Author: administrator
Last saved by: viktoria.radvanska
Company: Abyss

Predkladacia správa

 
Návrh zákona o obchodovaní s emisnými kvótami  (ďalej len „návrh zákona“) sa predkladá ako iniciatívny materiál a nahrádza zákon č. 572/2004 Z.z. o obchodovaní s emisnými kvótami a o zmene a doplnení niektorých zákonov v znení neskorších predpisov.
 
Hlavnými dôvodmi  návrhu nového zákona sú transpozícia smernice Európskeho parlamentu a Rady 2008/101/ES, ktorou sa mení a dopĺňa smernica 2003/87/ES s cieľom začleniť činnosť leteckej dopravy do systému obchodovania s emisnými kvótami skleníkových plynov v rámci Spoločenstva, ďalej transpozícia celej tabuľky prílohy č. 1 a článok 1 bod 10 smernice 2009/29/ES, ktorou sa mení a dopĺňa smernica 2003/87/ES, ktorým sa upravuje článok 9a smernice 2003/87/ES a zrušenie schémy obchodovania s kvótami skleníkových plynov pre prevádzky podľa tabuľky B prílohy č. 1 zákona č. 572/2004 Z.z. z dôvodu nadbytočnej administratívnej náročnosti a minimálneho environmentálneho prínosu v prípade zapojenia malých spoločností do schémy obchodovania s kvótami skleníkových plynov v Spoločenstve.
 
Zároveň sa zosúlaďuje použitie kvót z druhého obchodovateľného obdobia v treťom obchodovateľnom období s požiadavkami smernice 2003/87/ES a do zákona sa premietajú niektoré požiadavky, ktoré vyplynuli z uplatňovania doteraz platného zákona v praxi.
            
Predkladaný   návrh  zákona  ďalej  upravuje  aj  použitie  emisných  kvót  tak, že  kvóty skleníkových   plynov  alebo  kvóty   znečisťujúcich  látok  nemôžu  byť  predmetom  záložného práva  a  ani nepeňažným vkladom do  základného imania kapitálovej spoločnosti.                                                           
Ďalšie zmeny sa navrhujú za účelom spresnenia niektorých ustanovení týkajúcich sa podávania správ o emisiách skleníkových plynov a informovania  Ministerstva životného prostredia Slovenskej republiky.   
 
Návrh predkladaného zákona je v súlade s Dohovorom Európskej hospodárskej komisie Organizácie Spojených národov z 25. júna 1998 o prístupe k informáciám, účasti verejnosti na rozhodovacom procese a prístupe k spravodlivosti v záležitostiach životného prostredia (tzv. Aarhuský dohovor). 
Návrh zákona nemá priamy dopad  na štátny rozpočet, rozpočty obcí a rozpočty vyšších územných celkov. 
Návrh zákona je v súlade s Ústavou Slovenskej republiky a s ostatnými všeobecne záväznými právnymi predpismi. 
Návrh zákona nebol predmetom vnútrokomunitárneho pripomienkového konania.